Breaking Bad (Stason 3)

La Stason 3 ëd Breaking Bad a l'é fàita da 13 episòdi e a l'é stàita mandà ant jë Stat Unì d'América da Mars a Giugn 2010 an lenga anglèisa original sël canal AMC e an Piemont da Luj a Otóber 2011 an lenga italian-a sël canal AXN.

Antrigh

Albuquerque e 'l rest dël pais a son bolversà da la colision dj'avion Boeing 737 dont a l'é contasse a la fin dla sconda stason. Walter a dis a Skyler ëd sòj afé con la metanfetamin-a e sòn a crea dle tension ant la cobia. Walt al prinsipi a limocia a aceté la propòsta ëd Gus Fring d'andé anans a produve dla meth ant un superlaboratòri con ij mej mojen tecnològich, ma peui a dëscheurv che Jesse, finìa la riabilitassion, a l'ha cheit na partìa ëd dròga bleuva dovrand la técnica ëd Walt; Walt, furios, a aceta l'oferta ëd Gus, mentre Skyler a resta con ij papé dël divòrsi ch'a sito ancor Walt 'me col ch'a provëdd a sosten-e la famija. Skyler a sot-signa nen ij papé e a taca a sostnì ij crìmen ëd Walt, an polidand ij sòld spòrch për mantnì al sigur la famija. Skyler a l'ha dcò na liura sessual con sò cap Ted Beneky.

Hank, malgré l'órdin pendent ëd torné a El Paso, as anteressa con pì convinsion al cas "Heisemberg" e a fa la liura ëd Jesse e sò càmper con la meth bleuva. Walt a cor lest për avisé Jesse, ma mentre ch'a son lì a dësblé 'l càmper dal demolitor, Hank a riva. Walt, con l'agiut ëd Saul, a possa Jesse a opon-se a la perquission sensa mandà ëd Hank e a possa via Hank dëstornandlo con na finta ciamà d'emergensa ch'a rësguarda soa fomna, an dasendje 'l temp për demolì 'l càmper. Hank a l'é furios d'esse stàit vërtojà e a assàuta Jesse a ca soa, causand soa temporania sospension da la DEA, ma a chita nen d'andaghé.

Antratant, doi sassin dël Cartel a rivo a Albuquerque për pijesse l'arvangia dla mòrt dël cusin Tuco Salamanca. Ël mes invàlid Hector Salamanca a manda ij doi anvod da Walt, ma Gus a-j fa arciamé mentre lor-sì a l'ero già rivà dnans la pòrta dël bagn anté che Walter as lavava ant ël bornel. Gus a spiega ai doi sicari che Walt a travaja për chiel e soa conossensa dla chìmica a l'é fondamental për j'operassion. An compromess, Gus a dà ai doi sassin ël nòm ëd l'òm ch'a l'ha dabon massà Tuco, l'agent ëd la DEA Hank Schrader.

Chitand soa udiensa dissiplinar, da agent sospendù sensa distintiv nì arma, Hank a l'é avisà da n'anònim (da Gus) pòche minute prima dl'ariv dij doi sicari armà d'assul. Hank a va an marcia andré con sò fòra-stra për bloché e sgnaché le gambe d'un dij doi, ma l'àutr a jë spara contra e a lo feriss, sensa masselo. Dlongh prima che 'l sassin a jë spara ant la front, Hank a deuvra la pistòla dël cusin moribond për massé col ancor viv.

Cand j'autorità a andago su coj ch'a l'han tacà Hank, Gus a espluata la situassion a sò favor, mnand la poliss a eliminé ël cap dël Cartel concorent Juan Bolsa, an consentrand an soe man ël contròl ëd tut ël mërcà ëd metanfetamin-e djë Stat Unì e an arpossand ij messican dëdlà dij confin.
Walt a capiss che ij sassin a l'ero stàit mandà për massé chiel e a capiss ël but ëd Gus ch'a tramava dal prinsipi.

Al prinsipi Walt a l'ha 'n grand piasì a travajé con Gale Bötticher, l'assistent chìmich ch'a l'han assëgnaje për la gestion dël laboratòri. Comseëssìa cand Walt a capiss ëd dovèj torné a tnì Jesse sot sò contròl, as lamenta ëd Gale, e a negòssia la sostitussion ëd Gale con Jesse. Dòp che Gus a l'ha blocà 'l narcotràfich dël Cartel, a eufr a Walt quìndes milion a l'ann për andé anans a cheuse, sensa eufre l'istess afé a Jesse. Jesse a lusca ëd tansantan dle porsion ëd metanfetamin-a për vendla për sò cont, n'assion che sia Gus che Walt a dëscheurvo, ma a lo ruso pa.
Ant l'istess temp Jesse as treuva al grup ëd dësantossiament con la tòta Andrea Cantillo, e prest a dëscoata che chila a l'é la seur ëd Tomas, ël fanciòt ch'a l'era stàit angagià daj distributor da strà ëd Gus për sparé a Combo cand ancor l'atività ëd Walt e cola 'd Gus a l'era spartìa. Walt, për cheté la flin-a ëd Jesse, a convincc Gus a proibì l'angagg ëd giovo fanciòt ant ël narcotràfich, s'a veul andé anans a travajé ansema. Comsëssìa pòch apress Tomas a l'é trovà mòrt e Jesse a sospeta ch'a son stàit j'agent ëd Gus.
Ofèis, a progeta n'arvangia violenta. Chèich miliscond prima che un colp a peula massé Jesse, dal sombr d'un canton dla miseràbil bariera, a sàuta fòra Walt con soa vitura ch'a buta giù ij doi traficant, massandje con un colp ëd pistòla diret. Donch Walter, sburdì ma stòich, a braja a Jesse "Cor".

Gus a buta ël laboratòri an sigurëssa, a ristabiliss Gale 'me assistent ëd Walter e a buta 'n sò scagnòss, Victor, a controlé j'atività. Da le vàire arceste ëd Gale sël process ëd cheuita dla metanfetamin-a da metilamin-a, Walt a sospeta che Gus a veul felo fòra dòp avèj formà 'l dot e men antraprendent Gale a fé 'l midem travaj. Walt a ancontra secretaman Jesse e a-j dis che scond chiel a venta massé Gale për sté sigur che Gus a peul pì nen pensé 'd massé chiel. Jesse a treuva la ca ëd Bötticher. Chèiche neuit dòp, mentre Walt as pronta a massé Gale, a l'é al contrari ciamà e mnà al laboratòri da Victor, con la scusa ëd na surtìa 'd sostanse chìmiche. Cand Walter a s-ciàira che belelì a lo spetava Mike Ehrmanntraut (l'agent ëd Gus ch'as ocupava ëd "fé polissìa"), a capiss che soa ora a l'é rivà e a eufr l'atual posission ëd Jesse për salvesse. A teléfona a Jesse fasend finta d'atirelo, ma nopà a-j comanda ë ëd massé Gale, savend che j'òm ëd Gus a l'avran pa 'l temp ëd rivé për fërmelo. Jesse a son-a a l'alògg ëd Gale e la stason a finiss con l'autodifèisa ëd Gale che peui a meuir. 

Categorìa:Television american-a